ai4bharat/Pralekha huggingface dataset:
நித்தி ஆயோக்
2020-21 ஆம் ஆண்டிற்கான இந்தியாவின் நிலையான வளர்ச்சி இலக்குகள் குறியீடு மற்றும் தகவல் பலகையை வெளியிட்டது நிதி ஆயோக்
இந்தியாவின் நிலையான வளர்ச்சி இலக்குகள் குறியீடு மற்றும் தகவல் பலகை 2020-21 இன் மூன்றாவது பதிப்பை நிதி ஆயோக் இன்று வெளியிட்டது.
நாட்டில் நிலையான வளர்ச்சி இலக்குகளின் செயல்பாடுகளை கண்காணிக்கும் முக்கிய சாதனமாக இந்தக் குறியீடு விளங்குவதுடன், மாநிலங்கள், யூனியன் பிரதேசங்கள் இடையே போட்டி மனப்பான்மையையும் ஊக்குவிக்கிறது.
“இந்தியாவின் நிலையான வளர்ச்சி இலக்குகள் குறியீடு மற்றும் தகவல் பலகை: 10 ஆண்டுகால செயலின் கூட்டாண்மை” என்ற தலைப்பிலான அறிக்கையை நிதி ஆயோக்கின் துணைத் தலைவர் டாக்டர் ராஜீவ் குமார் வெளியிட்டார்.
“இந்தியாவின் நிலையான வளர்ச்சி இலக்குகள் குறியீட்டின் மூலம் நிலையான வளர்ச்சி இலக்குகளைக் கண்காணிக்கும் நமது முயற்சி, தொடர்ந்து பரவலாகக் கவனிக்கப்படுவதுடன், உலகம் முழுவதும் பாராட்டப்படுகிறது. நிலையான வளர்ச்சி இலக்குகள் மீது மாநிலங்களுக்கும் யூனியன் பிரதேசங்களுக்கும் குறியீட்டை கணக்கிட்டு, அவற்றை வரிசைப்படுத்தும் தரவுகளின் அடிப்படையிலான அரிய முன்முயற்சியாக இந்த நடவடிக்கை விளங்குகிறது. இது விருப்பமான மற்றும் முன்மாதிரியான விஷயமாகவும், சர்வதேச அளவிலான கண்காணிப்பு நடவடிக்கைகளுக்கு உந்து சக்தியாகவும், திகழும் என்பதில் நாம் நம்பிக்கை கொண்டிருக்கிறோம்”, என்று வெளியீட்டு நிகழ்ச்சியின்போது டாக்டர் ராஜீவ் குமார் கூறினார்.
2030-ஆம் ஆண்டில் எட்ட வேண்டிய இலக்குகளுள் மூன்றில் ஒரு பங்கை அடைய வேண்டியுள்ள நிலையில், இந்தக் குறியீட்டு அறிக்கையின் பதிப்பு, கூட்டாண்மையின் முக்கியத்துவத்தைக் கருப்பொருளாகக் கொண்டுள்ளது. “நிலையான வளர்ச்சி இலக்குகளை முன்னிறுத்திய நடவடிக்கைகளின் போது நாம் கட்டமைத்த வலுவான கூட்டாண்மையை இந்த அறிக்கை பிரதிபலிக்கிறது. ஒருங்கிணைந்த முன்முயற்சிகளால் எவ்வாறு சிறந்த பலன்களையும், மிகப் பெரும் தாக்கத்தையும் ஏற்படுத்தக்கூடும் என்பதை இந்த அறிக்கை சுட்டிக்காட்டுகிறது”, என்று நிதி ஆயோக்கின் தலைவரும் நிர்வாக அதிகாரியுமான திரு அமிதாப் கண்ட் கூறினார்.
நிலையான வளர்ச்சி இலக்குகள் நாட்டில் பின்பற்றப்படுவதைக் கண்காணிப்பது, மாநிலங்கள் மற்றும் யூனியன் பிரதேசங்கள் இடையே போட்டி மனப்பான்மை, ஒத்துழைப்பு மற்றும் கூட்டு நடவடிக்கைகளை ஊக்குவிப்பது ஆகிய இரண்டு முக்கியப் பணிகளை நிதி ஆயோக் மேற்கொள்கிறது. 2030 திட்டத்தின் கீழ் உள்ள சர்வதேச இலக்குகளின் விரிவான தன்மை மற்றும் தேசிய முன்னுரிமைகள் இந்த அறிக்கையில் தெளிவாக எடுத்துரைக்கப்பட்டுள்ளது. சுகாதாரம், கல்வி, பாலினம், பொருளாதார வளர்ச்சி, நிறுவனங்கள், பருவநிலை மாற்றம் மற்றும் சுற்றுச்சூழல் உள்ளிட்ட நீட்டிக்கப்பட்ட இலக்குகளில் மாநிலங்கள் மற்றும் யூனியன் பிரதேசங்களின் வளர்ச்சியை அளவிடும் கணிப்புச் சுவடியாகவும், கொள்கை சாதனமாகவும் இந்தக் குறியீடு செயல்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1723952
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 13.93 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1832776
அறிவியல் மற்றும் தொழில்நுட்பத்துறை
ஸ்டெம் மற்றும் பல்லுயிர் பெருக்கப் பாதுகாப்பில் பெண்களின் பங்களிப்பு 10வது மகளிர் அறிவியல் காங்கிரசில் சிறப்பிக்கப்பட்டது
நாக்பூரில் உள்ள ராஷ்ட்ரசந்த் துகாடோஜி மகாராஜ் பல்கலைக்கழகத்தில் 2023, ஜனவரி 5 -6 தேதிகளில் நடைபெற்ற 108 வது இந்திய அறிவியல் காங்கிரசின் ஒரு பகுதியாக ஏற்பாடு செய்யப்பட்டிருந்த 10 வது மகளிர் அறிவியல் காங்கிரசில் ஸ்டெம், பல்லுயிர் பெருக்கப் பாதுகாப்பு உட்பட அனைத்துத் துறைகளிலும் பெண்களின் பங்களிப்பு சிறப்பிக்கப்பட்டது.
விவசாயியும் பாதுகாப்பியல் வல்லுநருமான பத்மஸ்ரீ திருமதி ரஹிபாய் சோமா போப்பெரே, பல்லுயிர் பெருக்கப் பாதுகாப்பில் பெண்களின் முக்கியப் பங்களிப்பை எடுத்துரைத்ததோடு, விவசாயிகள் சொந்தப் பயிர்களுக்குத் திரும்ப உதவும் தனது பிரச்சாரத்தைப் பற்றியும் விரிவாகக் கூறினார். தலைமை விருந்தினராகக் கலந்துகொண்ட சேவா சதன் சன்சத் தலைவர் திருமதி காஞ்சன் கட்கரி ,பெண்கள் மத்தியில் தன்னம்பிக்கை பற்றி பேசினார். புகழ்பெற்ற பெண் விஞ்ஞானிகள் பலர் தங்களின் ஆராய்ச்சி மற்றும் தொழில்முறை அனுபவங்களைப் பார்வையாளர்களுடன் பகிர்ந்து கொண்டனர்.
பெண்களுக்கு அதிகாரமளிப்பதில் அறிவியல் மற்றும் தொழில்நுட்பத்தின் பங்கு; உணவு அறிவியல் மற்றும் தொழில்நுட்பத்தில் வாய்ப்புகள்; நிலையான வளர்ச்சி இலக்குகள்; அறிவியல் தொடர்பு, டிஜிட்டல் மயமாக்கலின் பங்கு போன்றவை .பற்றி நிபுணர்கள் விவாதித்தனர்.
இந்திய அறிவியல் காங்கிரஸ் சங்கத்தின் பொதுத் தலைவர் டாக்டர் விஜயலக்ஷ்மி சக்சேனா, பெண்களுக்கு அதிகாரம் அளிப்பதற்கான அரசின் பல்வேறு முயற்சிகளைப் பாராட்டினார். மகளிர் அறிவியல் காங்கிரஸ் அமைப்பாளர் டாக்டர் கல்பனா பாண்டே, பழங்காலத்திலிருந்தே பெண்களிடையே நிலவும் அறிவியல் மனப்பாங்கு பற்றிப் பேசினார். 2 நாட்கள் நடைபெற்ற இந்த நிகழ்ச்சியில் சுமார் 5000 பங்கேற்பாளர்கள் கலந்து கொண்டனர்.
உள்துறை அமைச்சகம்
போர்ட்பிளேர், லிட்டில் அந்தமான், சுயராஜ்ய தீவு ஆகியவற்றை இணைக்கும் 2300 கி.மீ தூர நீர்மூழ்கிக் கண்ணாடி இழை கேபிள் திட்டத்தை பிரதமர் தொடங்கி வைத்திருப்பது “அந்தமான் நிக்கோபார் தீவு மக்களுக்கு மிக முக்கியமான தருணம்’’ என மத்திய உள்துறை அமைச்சர் திரு. அமித் ஷா வாழ்த்து.
போர்ட்பிளேர், லிட்டில் அந்தமான், சுயராஜ்ய தீவு ஆகியவற்றை இணைக்கும் 2300 கி.மீ தூர நீர்மூழ்கிக் கண்ணாடி இழை கேபிள் திட்டத்தை பிரதமர் இரு. நரேந்திர மோடி தொடங்கி வைத்திருப்பது “அந்தமான் நிக்கோபார் தீவு மக்களுக்கு மிக முக்கியமான தருணம்’’ என மத்திய உள்துறை அமைச்சர் திரு. அமித் ஷா வாழ்த்து தெரிவித்துள்ளார்.
“இந்தப் பிரம்மாண்டமான திட்டத்தைச் செயல்படுத்துவதில் ஏராளமான சவால்கள் இருந்த போதிலும், குறித்த காலத்திற்கு முன்பாகவே இது நிறைவேற்றப்பட்டுள்ளது ‘’ என்று திரு. அமித் ஷா டுவிட்டர் பதிவுகளில் தெரிவித்துள்ளார்.
பிரதமர் திரு. நரேந்திரமோடி, மத்திய தொலைத் தொடர்பு, மின்னணு, தகவல் தொழில்நுட்பம், சட்டம் மற்றும் நீதித்துறை அமைச்சர் திரு. ரவி சங்கர் பிரசாத் ஆகியோருக்கு நன்றி தெரிவித்துள்ள திரு. அமித் ஷா, “ இந்த முக்கியத் திட்டம் , அந்தமான் நிக்கோபார் தீவுகளின் வளர்ச்சிக்குப் புதிய அத்தியாயத்தைப் படைக்கும்’’ என்று கூறியுள்ளார்.
பெரு நகரங்களுக்கு இணையாக, அந்தமான் நிக்கோபார் தீவுகளில் அகன்ற அலைவரிசை, உயர் வேகத் தொலைத்தொடர்புச் சேவையை இந்த நீர்மூழ்கிக் கண்ணாடி இழை கேபிள் திட்டம் அளிக்கும் என்று கூறியுள்ள மத்திய உள்துறை அமைச்சர், “இ-கல்வி, வங்கி வசதிகள், தொலைதூர மருத்துவம், வேலைவாய்ப்பு போன்றவற்றில் இது மிகப்பெரிய பயன்களை பெறுவதற்கு வழிவகுக்கும். சுற்றுலா துறைக்கு மிகப்பெரிய ஊக்கத்தை இது அளிக்கும்” என்று கூறியுள்ளார்.
“சிறந்த நவீன வசதிகளுடன் மக்களை அதிகாரம் பெற்றவர்களாக மாற்றும் வகையில், டிஜிட்டல் இந்தியா இயக்கத்தை நோக்கி மோடி அரசு உறுதியுடன் செயலாற்றி வருகிறது’’ என்று மத்திய உள்துறை அமைச்சர் கூறியுள்ளார்.
பிரதமர் அலுவலகம்
கீதா ஜெயந்தியையொட்டி மக்களுக்குப் பிரதமர் வாழ்த்து தெரிவித்துள்ளார்
கீதா ஜெயந்தியையொட்டி மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார்.
ட்விட்டரில் பிரதமர் கூறியிருப்பதாவது;
"பாரதமிர்த சர்வாஸ்வம் வைஷ்னோர்வக்த்ரத்வனி :ஸ்ரீதம்
கீதா கங்கோடகம் பித்வ ரெபர்த் நா வித்யாதே
நாட்டு மக்கள் அனைவருக்கும் கீதா ஜெயந்தி நல்வாழ்த்துக்கள். ஸ்ரீமத் பகவத் கீதை பல நூற்றாண்டுகளாக மனிதகுலத்திற்கு வழிகாட்டி வருகிறது. ஆன்மீகம் மற்றும் வாழ்க்கைத் தத்துவம் தொடர்பான இந்த சிறந்த புத்தகம் அனைத்து சகாப்தத்திலும் வழிகாட்டியாக இருக்கும்."
மத்திய அமைச்சரவை
பாரம்பரிய மருத்துவம் மற்றும் ஹோமியோபதி துறைகளில் இந்தியாவுக்கும் சவோ டோமி மற்றும் பிரின்சிபி நாட்டுக்கு இடையேயான ஒத்துழைப்பு ஒப்பந்தத்திற்கு மத்திய அமைச்சரவை ஒப்புதல்
பாரம்பரிய மருத்துவம் மற்றும் ஹோமியோபதி துறைகளில் இந்தியாவுக்கும் மற்றும் சவோ டோமி மற்றும் பிரின்சிபி நாட்டுக்கும் இடையே ஏற்கெனவே கையெழுத்திடப்பட்ட ஒத்துழைப்பு ஒப்பந்தத்திற்குப் பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்தப் புரிந்துணர்வு ஒப்பந்தம் 2018 மார்ச்சில் கையெழுத்திடப்பட்டது.
முக்கியத் தாக்கம்:
பாரம்பரிய மருத்துவ முறையில் இருநாடுகளுக்கு இடையே உள்ள இருதரப்பு ஒத்துழைப்பை இந்த ஒப்பந்தம் மேலும் வலுபடுத்தும். இரு நாடுகளின் கலாச்சார பாரம்பரியத்தின் பகிர்தலை வைத்துப் பார்க்கையில் இந்த ஒப்பந்தம் இரு நாடுகளுக்கும் மிகவும் முக்கியமானதாகும்.
நடைமுறைப்படுத்தும் உத்தி மற்றும் இலக்குகள்:
இந்தப் புரிந்துணர்வு ஒப்பந்தத்தின் நகலைப் பெற்றபின் இருதரப்புக்கு இடையேயும் செயல்முறைகள் தொடங்கும். கையெழுத்திடப்பட்ட புரிந்துணர்வுஒப்பந்தத்தில் குறிப்பிட்டுள்ள குறிப்புவிதிமுறைகள் அடிப்படையில் இரு நாடுகளுக்கும் இடையே முன்முயற்சிகள் தொடங்கும். இந்த நடைமுறை இந்தப் புரிந்துணர்வு ஒப்பந்தம் செயல்முறையில் உள்ள வரை தொடரும்.
பின்னணி:
மருத்துவ மூலிகைகள் உட்பட நன்கு வளர்ந்த பாரம்பரிய மருத்துவ முறை பெற்ற ஆசிர்வதிக்கப்பட்ட நாடு இந்தியா. உலகச் சுகாதாரச் சூழலில் இதற்கு மிகப்பெரிய அளவில் சாத்தியக்கூறு உள்ளது.
ஆயுர்வேதம், யோகா மற்றும் இயற்கை மருத்துவம், யுனானி, சித்தா, சோவா-ரிக்பா மற்றும் ஹோமியோபதி உள்ளிட்ட பாரம்பரிய மருத்துவ முறையை ஊக்குவிக்கும், பரப்பும், உலகமயமாக்கும் கட்டாயக் கடமையை கொண்ட இந்திய அரசின் ஆயுஷ் அமைச்சகம் மலேசியா, ட்ரினிடாட் – டோபாகோ, ஹங்கேரி, வங்காள தேசம், நேபாளம், மொரிஷியஸ், மங்கோலியா, இரான் உள்ளிட்ட நாடுகளுக்குப் புரிந்துணர்வு ஒப்பந்தம் செய்து இந்தத் துறைகளில் உள்ள ஒத்துழைப்பை வலுப்படுத்த பல்வேறு முயற்சிகளை மேற்கொண்டுவருகிறது. இலங்கையுடன் மற்றொரு புரிந்துணர்வு ஒப்பந்தத்தில் கையெழுத்திடும் திட்டம் முன்மொழியப்பட்டுள்ளது.
----
(Visitor Counter : 132
உள்துறை அமைச்சகம்
கொவிட்-19 ஐ எதிர்த்துப் போராடும் மருத்துவர்கள் மற்றும் மருத்துவப் பணியாளர்களுக்கு தேவையான போலீஸ் பாதுகாப்பை வழங்குமாறு அனைத்து மாநிலங்களுக்கும் / யூனியன் பிரதேங்களுக்கும் உள்துறை அமைச்சகம் அறிவுறுத்துகிறது
மருத்துவர்கள் மற்றும் மருத்துவப் பணியாளர்கள் தாக்கப்படுவதாகக் கூறப்படும் சம்பவங்களைக் கருத்தில் கொண்டு, அனைத்து மாநிலங்கள் / யூனியன் பிரதேங்களிலும் உள்ள காவல்துறை அதிகாரிகள், அந்தந்தப்பகுதிகளின் சிகிச்சை மையங்களிலும், கொரொனா பரவலைத் தடுப்பதற்காக மருத்துவர்கள் பல்வேறு இடங்களைப் பார்வையிடச் செல்லும் போதும் தேவையான போலீஸ் பாதுகாப்பை வழங்குமாறு மத்திய உள்துறை அமைச்சகம்  அறிவுறுத்தியுள்ளது.
(
கப்பல் போக்குவரத்து அமைச்சகம்
படகு சேவைகளுக்கான புதிய வழித்தடங்களை அடையாளம் கண்டுள்ளது மத்திய துறைமுக, கப்பல் மற்றும் நீர்வழி போக்குவரத்து அமைச்சகம்
ரோ-ரோ, ரோ-பேக்ஸ் படகு சேவைகளுக்கான புதிய வழித்தடங்களை, மத்திய துறைமுக, கப்பல் மற்றும் நீர்வழி போக்குவரத்து அமைச்சகம்அடையாளம் கண்டுள்ளது.
சாகர்மாலா திட்டத்தின் கீழ், கடலோர படகு போக்குவரத்தை மேம்படுத்த மத்திய துறைமுகம், கப்பல் மற்றும் நீர்வழி போக்குவரத்து அமைச்சகம் தொடர்ந்து பணியாற்றி வருகிறது. நாட்டின் 7,500 கி.மீ நீள கடலோர பகுதியில், படகு போக்குவரத்தை மேம்படுத்தும் முன்னணி திட்டம்தான் சாகர்மாலா.
உள்நாட்டில் ஹசிரா, ஒக்கா, சோம்நாத் கோயில், டையூ, பிபாவாவ், தாஹேஜ், மும்பை/ஜேஎன்பிடி, ஜாம்நகர், கொச்சி, கோக்ஹா, கோவா, முந்த்ரா மற்றும் மாண்ட்வி மற்றும் சோட்டாகிராம், செசல்ஸ், மடகாஸ்கர், யாழ்ப்பாணம் ஆகிய 6 சர்வதேச வழித்தடங்களில், இந்தியாவின் முக்கிய கடலோர நகரங்களில் இருந்து கப்பல் மற்றும் படகு சேவைகளை தொடங்க மத்திய துறைமுக, கப்பல் மற்றும் நீர்வழி போக்குவரத்து அமைச்சகம் அடையாளம் கண்டுள்ளது.
சாகர்மாலா வளர்ச்சி நிறுவனம் லிமிடெட் மூலம், நாட்டின் பல வழித்தடங்களில் ரோ-ரோ, ரோ-பேக்ஸ் படகு சேவைகளை இயங்க மத்திய துறைமுக, கப்பல் மற்றும் நீர்வழி போக்குவரத்து அமைச்சகம் விரும்புகிறது.
சமீபத்தில் ஹசிரா மற்றும் கோக்ஹா இடையே ரோபாக்ஸ் படகு சேவையை மத்திய துறைமுக, கப்பல், மற்றும் நீர்வழி போக்குவரத்து அமைச்சகம் அரசு வெற்றிகரமாக அமல்படுத்தியது. இந்த படகு சேவை மூலம் கோக்ஹா மற்றும் ஹசிரா இடையேயான 370 கி.மீ தூரம் 90 கி.மீ தூரமாக குறைந்துள்ளது. 10 மணி நேர பயண நேரமும் 5 மணி நேரமாக குறைந்துள்ளது. இதன் மூலம் நாள் ஒன்றுக்கு 9000 லிட்டர் எரிபொருள் மிச்சமாகும்.
வர்த்தக ரீதியிலான இந்த வெற்றியை மற்ற இடங்களிலும் அமல்படுத்துவதற்கான வழித்தடங்களை அடையாளம் காண, தனியார் நிறுவனங்களை மத்திய துறைமுக, கப்பல் மற்றும் நீர்வழி போக்குவரத்து அமைச்சகம் ஊக்குவிக்கிறது.
தினசரி பயணம் மேற்கொள்பவர்கள், சுற்றுலா பயணிகள், சரக்கு போக்குவரத்தில் ஈடுபடுபவர்களுக்கு இந்த துணை போக்குவரத்து பயனுள்ளதாக இருக்கும்.
சுற்றுலாத்துறைக்கு ஊக்கவிப்பாக இருக்கும். கடலேரா பகுதியில் வேலை வாய்ப்பை உருவாக்கும். மக்களுக்கு பயண நேரத்தையும், செலவையும் குறைக்கும். சாலை மற்றும் ரயில் போக்குவரத்து நெரிசலை குறைக்கும்.
படகு போக்குவரத்தை தொடங்க விரும்பும் தனியார் நிறுவனங்கள் தேவையான உதவிகள், அரசு மற்றும் ஒழுங்கு முறை ஆணையங்களிடமிருந்து உரிமம், அனுமதி பெற்றுதருவதற்கான உதவிகளையும் சாகர்மாலா வளர்ச்சி நிறுவனம் லிமிடெட் செய்யும்.
இளைஞர் நலன் மற்றும் விளையாட்டு அமைச்சகம்
பேட்மிண்டன் இரட்டையர் பிரிவு பயிற்சியாளராக மத்தியாஸ் போ-வை மீண்டும் பணியமர்த்துவதற்கான நிதியுதவி வழங்க ஒப்புதல் அளித்துள்ள டாப்ஸ்; ஆசிய சாம்பியன்ஷிப் போட்டிகளில் பங்கேற்கும் பேட்மிண்டன் வீரர்களுக்கும் ஆதரவு அளிக்கும்
ஆசிய விளையாட்டு மற்றும் காமன்வெல்த் விளையாட்டுப் போட்டிகளுக்கான ஆயத்தப்பணிகளை வலுப்படுத்தும் நோக்கில், பேட்மிண்டன் இரட்டையர் பிரிவு, இந்திய பயிற்சியாளராக மத்தியாஸ் போ-வை மீண்டும் பணியமர்த்த, மாதந்தோறும் ரூ.7 லட்சம் நிதியுதவி வழங்க ஒலிம்பிக் பதக்க மேடை இலக்கு திட்டம்  ஒப்புதல் அளித்துள்ளது. குறிப்பாக அவர் சாத்விக் மற்றும் சிராக் ஷெட்டி ஆடவர் இணை மற்றும் இரட்டையர் குழுக்களைச் சேர்ந்த பிற உறுப்பினர்களுக்கு பயிற்சி அளிப்பார். 2022 ஆசிய விளையாட்டுப் போட்டிகள் முடிவடையும் வரை போ பயிற்சியாளர் பணியை மேற்கொள்வார்.
வியாழக்கிழமை அன்று நடைபெற்ற ஒலிம்பிக் இலக்கு குழுவின் கூட்டத்தில், ஏப்ரல் 26 முதல் பிலிப்பைன்சில் தொடங்கவுள்ள ஆசிய சாம்பியன் ஷிப் போட்டிகளில் பங்கேற்கும் பேட்மிண்டன் வீரர்களுக்கு உதவுவதற்காக, இந்திய பேட்மிண்டன் சங்கம் அனுப்பிய திட்டத்திற்கும் ஒப்புதல் அளிக்கப்பட்டது.
மகளிர் ஒற்றையர் பிரிவி்ல் இடம் பெற்றுள்ள ஆகர்ஷி காஷ்யப், மகளிர் இரட்டையர் பிரிவில் இடம் பெற்றுள்ள அஸ்வினி பட் மற்றும் ஷிகா கௌதம், கலப்பு இரட்டையர் பிரிவில் இடம் பெற்றுள்ள தனிஷா கிராஸ்டோ மற்றும் இஷான் பட்நாயக், ஆடவர் இரட்டையர் பிரிவில் இடம் பெற்றுள்ள விஷ்ணுவர்தன் கவுடு- கிருஷ்ணபிரசாத் மற்றும் அர்ஜூன்- துருவ் கபிலா ஆகியோருக்கும் உதவிகள் வழங்கப்படும்.
பிலிப்பைன்சில் நடைபெறவுள்ள ஆசிய சாம்பியன்ஷிப் போட்டிகளில் தம்முடன் வரும் விதி சௌத்ரிக்கும் நிதியுதவி வழங்க வேண்டும் என்ற பிவி சிந்துவின் கோரிக்கையையும் டாப்ஸ் ஏற்றுக் கொண்டுள்ளது.
மேலும் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1819003
பாதுகாப்பு அமைச்சகம்
பசுமைக் கால்தடத்துடன் இந்தியக் கடற்படையின் இயக்க முறைகள்
பசுமைக் கால்தடத்துடன் இந்தியக் கடற்படையின் இயக்க முறைகள் என்ற நோக்கத்திற்கு இணையாக ஓர் விரிவான ‘இந்திய கடற்படை சுற்றுச்சூழல் பாதுகாப்புத் திட்டத்தை' கடற்படை செயல்படுத்தவுள்ளது.
கடந்த 2020-ஆம் ஆண்டு ஜூலை மாதத்தில் எழிமலாவில் உள்ள இந்தியக் கடற்படை மையத்தில் 3 மெகா வாட் திறன் கொண்ட பிரம்மாண்ட சூரிய சக்தி ஆலையை இந்தியக் கடற்படை உருவாக்கியது. இதைத்தொடர்ந்து, மும்பையின் கராஞ்சா கடற்படைத் தளத்தில் 2 மெகாவாட் திறன் கொண்ட மற்றொரு சூரிய சக்தி ஆலை நிறுவப்பட்டது.
இதன்மூலம் கடற்படைத் தளங்களில் நிறுவப்பட்டுள்ள சூரியசக்தி ஆலைகளின் மொத்த அளவு 11 மெகாவாட்டாக உள்ளது. கணினி வாயிலாக கண்காணித்து, இயக்கப்படும் வகையிலான நவீன சூரிய ஒளிக்கதிர் தடம் அறியும் தொழில்நுட்பத்தைப் பயன்படுத்தி இந்த ஆலைகள் அமைக்கப்பட்டுள்ளன. இந்திய அரசின் ஜவஹர்லால் நேரு தேசிய சூரிய சக்தி இயக்கத்தின் நோக்கங்களைப் பூர்த்தி செய்யும் முயற்சியில் சூரிய சக்தி ஒளிமின்னழுத்தத்தை நிறுவவும் கடற்படை திட்டமிட்டுள்ளது.
ஆண்டுக்கு 630 டன் கரியமில வாயுவைக் குறைக்கும் முயற்சியில் முந்தைய ஆண்டு 30,000 மரக்கன்றுகள் நடப்பட்டுள்ளன.
‘உலக நதிகள் தினத்தை' முன்னிட்டு வெந்துருத்தி கால்வாய் அருகே கேரள வனத்துறையுடன் இணைந்து, தெற்குக் கடற்படைத் தலைமை, ஓர் சதுப்புநில காடுகளை உருவாக்கும் திட்டத்திற்கு ஏற்பாடு செய்தது. இதில் சுமார் 200 மரக்கன்றுகள் நடப்பட்டன.
தெற்கு கடற்படைத் தலைமையகமும் ஐஎன்எஸ் வெந்துருத்தியும், சுற்றுச்சூழல் பாதுகாப்பு நடவடிக்கைகளில் தொடர்ந்து ஈடுபட்டு வருவதன் காரணமாக கடந்த 2020-ஆம் ஆண்டு அரசு துறையில்  உயரிய தங்கமயில் சுற்றுச்சூழல் மேலாண்மை விருதை இந்தத் தளம் வென்றது.
சர்வதேச கடலோர தூய்மை தின கொண்டாட்டங்களின் ஒரு பகுதியாக கொவிட்- 19 நெறிமுறைகளைப் பின்பற்றி கடற்படைப் பிரிவுகள், கடலோரப் பகுதிகளில் தூய்மை நடவடிக்கைகளை மேற்கொண்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1724637
தேர்தல் ஆணையம்
அருணாச்சல பிரதேச தலைமைத் தேர்தல் அதிகாரி நியமிக்கப்பட்டுள்ளார்
அருணாச்சலப் பிரதேச தலைமைத் தேர்தல் அதிகாரியாகவுள்ள திருமதி பத்மினி சிங்லா-வுக்கு பதிலாக திரு பவன் குமார் சைன்-ஐ தலைமைத் தேர்தல் அதிகாரியாக நியமிக்க இந்திய தேர்தல் ஆணையம் ஒப்புதல் அளித்துள்ளது.
பிரதமர் அலுவலகம்
100 கோடி தடுப்பூசி என்ற இலக்கை கடந்ததற்காக இந்தியாவிற்கு உலக நாடுகளின் தலைவர்கள் பாராட்டு
100 கோடி தடுப்பூசி என்ற இலக்கை இன்று கடந்ததையொட்டி இந்தியாவிற்கு பாராட்டுத் தெரிவித்துள்ள உலக நாடுகளின் தலைவர்கள், இதுவொரு மிகப் பெரிய அசாதாரண சாதனை என்று கூறியுள்ளனர்.
புதிய மற்றும் புதுப்பிக்கத்தக்க எரிசக்தி அமைச்சகம்
புதுப்பிக்கத்தக்க எரிசக்தித் துறையில், இந்தியா-பஹ்ரைன் இடையே முதல் கூட்டு செயற்குழுக் கூட்டம்
புதுப்பிக்கத்தக்க எரிசக்தித் துறையில், இந்தியா-பஹ்ரைன் இடையே முதல் கூட்டு செயற்குழுக் கூட்டம் நேற்று காணொலிக் காட்சி வாயிலாக நடந்தது.
பஹ்ரைன் குழுவுக்கு, நீடித்த எரிசக்தி ஆணையத்தின் தலைவர் மேதகு அப்துல் ஹூசைன் பின் அலி மிர்சா தலைமை தாங்கினார். இந்திய குழுவுக்கு புதிய மற்றும் புதுப்பிக்கத்தக்க எரிசக்தி அமைச்சகத்தின் இணைச் செயலாளர் திரு திணேஷ் தயானந்த் ஜக்டேல் தலைமை தாங்கினார். பஹ்ரைன் நாட்டின் இந்திய தூதர் திரு பியூஷ் ஸ்ரீவஸ்தவாவும் இந்த கூட்டத்தில் கலந்து கொண்டார்.
புதுப்பிக்கத்தக்க எரிசக்தி துறையில் ஒத்துழைப்புடன் செயல்படுவது குறித்து இந்தியா -பஹ்ரைன் இடையே கடந்த 2018-ம் ஆண்டு புரிந்துணர்வு ஒப்பந்தம் செய்யப்பட்டது. அதன்படி இந்த கூட்டம் ஆக்கப்பூர்வமாக நடந்தது. பருவ நிலை மாற்ற இலக்குகளை எதிர்கொள்ள, புதுப்பிக்கத்தக்க எரிசக்தியின் முக்கியத்துவத்தை இரு நாடுகளும் வலியுறுத்தின. அதற்காக எடுக்கப்பட்ட நடவடிக்கைகள், முன்னேற்றங்கள், எதிர்கால இலக்குகள், இத்துறையில் உள்ள வாய்ப்புகள் குறித்து இரு நாடுகளும் தெரிவித்தன. இத்துறையில் உள்ள அனுபவம், நிபுணத்துவம் மற்றும் சிறந்த நடைமுறைகளை பகிர்ந்து கொள்ள இரு நாட்டு குழுவினரும் ஒப்புக் கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1695346
தொழிலாளர் மற்றும் வேலைவாய்ப்பு அமைச்சகம்
நாட்டில் வேலைவாய்ப்பு இல்லாதோருக்கு வேலை உத்தரவாதம்
வேலைவாய்ப்பு உருவாக்கமும், வேலைவாய்ப்பை பெறுவதற்குத் திறன் மேம்படுத்துவதும் அரசின் முன்னுரிமையாக உள்ளது. இதன்படி நாட்டில் வேலைவாய்ப்பை உருவாக்க பல்வேறு நடவடிக்கைகளை மத்திய அரசு மேற்கொண்டுள்ளது. வணிகத்திற்கு ஊக்கமளிக்கவும், கொவிட்-19-ன் தாக்கத்தைத் தணிக்கவும் தற்சார்பு இந்தியா திட்டத்தை அரசு அறிவித்தது. இந்தத் திட்டத்தின் கீழ் ரூ.27 லட்சம் கோடிக்கு மேல் நிதியுதவியை அரசு வழங்கி வருகிறது. நாட்டினைத் தற்சார்பு உள்ளதாக மாற்றுவதற்கும் வேலைவாய்ப்பை உருவாக்குவதற்கும் பல்வேறு நீண்ட கால திட்டங்கள், கொள்கைகள் ஆகியவற்றை இந்தத் திட்டம் கொண்டுள்ளது.
தற்சார்பு இந்தியா திட்டத்தின் மூன்றாவது கட்டமாக தற்சார்பு இந்தியா வேலைவாய்ப்புத் திட்டம் 2020 அக்டோபர் 1-ல் தொடங்கப்பட்டது. கொவிட்-19 பெருந்தொற்றின் போது இழந்த வேலைவாய்ப்பை மீட்பதற்கும், சமூக பாதுகாப்பு பயன்களை பெறுவதற்கும் புதிய வேலைவாய்ப்பை உருவாக்கும் வகையில் தொழில் துறையினருக்கு ஊக்கத் தொகை வழங்கப்பட்டது. இந்தத் திட்டம் ஈபிஎஃப்ஓ மூலம் செயல்படுத்தப்பட்டது. 29.01.2022 வரை 1.26 லட்சம் நிறுவனங்கள் மூலம் 46.89 லட்சம் பயனாளிகள் பயனடைந்துள்ளனர்.
சுயவேலைவாய்ப்பை பெறுவதற்குப் பிரதமரின் முத்ரா திட்டம் அமலாக்கப்படுகிறது. இதன் மூலம் 21.01.2022 வரை ரூ.32.12 கோடி கடன் வழங்கப்பட்டுள்ளது.
புலம் பெயர்ந்த தொழிலாளர்களுக்கு வேலைவாய்ப்பை அதிகரிக்கவும், வாழ்வாதார வாய்ப்புகளுக்காகவும் 2020 ஜூன் 20 அன்று 125 நாட்களுக்கான வறியோர் நல வேலைவாய்ப்பு திட்டத்தை அரசு தொடங்கியது.
தேசிய அடிப்படைக் கட்டமைப்பு திட்டத்தின் கீழ் ரயில்வே, சாலைகள், நகர்ப்புற போக்குவரத்து, மின்சாரம், தொலை தொடர்பு, ஜவுளி, குறைந்த செலவில் வீட்டுவசதி போன்றவை செயல்படுத்தப்படுகின்றன. 2021-22-லிருந்து 5 ஆண்டு காலத்திற்கு உற்பத்தியுடன் இணைந்த ஊக்குவிப்புத் திட்டம் ரூ.1.97 லட்சம் கோடி ஒதுக்கீட்டுடன் தொடங்கப்பட்டது. அரசின் இந்த முன்முயற்சிகள் அதிக வேலைவாய்ப்பை உருவாக்கும் என்று எதிர்பார்க்கப்படுகிறது.
பிரதமரின் வேலை உறுதித் திட்டம், மகாத்மா காந்தி தேசிய ஊரக வேலை உறுதித் திட்டம் போன்றவையும் வேலைவாய்ப்பு உருவாக்கத்திற்கான திட்டங்களாகும் என்று மாநிலங்களவையில் இன்று தொழிலாளர் நலன் மற்றும் வேலைவாய்ப்பு அமைச்சக இணையமைச்சர் திரு.ராமேஸ்வர் தெலி தெரிவித்தார்.
புள்ளியியல் மற்றும் திட்ட அமலாக்கம் அமைச்சகம்
இஎஸ்ஐ திட்டத்தில் 4.28 கோடி புதிய தொழிலாளர்கள் சேர்ப்பு
கடந்த 3 ஆண்டுகளில் இஎஸ்ஐ திட்டத்தில் 4,28,83,966 புதிய சந்தாதாரர்கள் சேர்ந்துள்ளனர்.
கடந்த 2017 செப்டம்பர் முதல் 2020 செப்டம்பர் வரை நாட்டின் வேலை வாய்ப்பு நிலவரம் அதில் ஏற்பட்டுள்ள முன்னேற்றங்கள் குறித்த தகவல்களை, தேர்வு செய்யப்பட்ட அரசு முகமைகளின் நிர்வாக ஆவணங்களில் இருந்து பெற்று, மத்திய புள்ளியல் மற்றும் திட்ட அமலாக்கத்துறை அமைச்சகத்தின் தேசிய புள்ளியல் அலுவலகம் வெளியிட்டுள்ளது.
இதில் தொழிலாளர் வருங்கால வைப்பு நிதித் திட்டத்தில் ஆண்டு வாரியாக புதிதாக சேர்ந்த தொழிலாளர்கள், பாதியில் நின்றவர்கள், வேறு நிறுவனங்களில் சேர்ந்தவர்கள் வயது வாரியாக, பாலின வாரியாக உள்ளன. கடந்த 3 ஆண்டுகளில் இஎஸ்ஐ திட்டத்தில் 4,28,83,966 புதிய சந்தாதாரர்கள் சேர்ந்துள்ளனர் என்பது தெரியவந்துள்ளது.
அதன் விரிவான அறிக்கை இதனுடன் இணைக்கப்பட்டுள்ளது https://static.pib.gov.in/WriteReadData/userfiles/Payroll.pdf
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1675562
உள்துறை அமைச்சகம்
பெண்களின் பாதுகாப்புக்காக நிர்பயா நிதிக்கு கடந்த 3 ஆண்டுகளில் ரூ.3856.70 கோடிக்கு ஒப்புதல் : மாநிலங்களவையில் மத்திய அமைச்சர் தகவல்
மத்திய உள்துறை இணையமைச்சர் திரு அஜய் குமார் மிஸ்ரா மாநிலங்களையில் எழுத்துப்பூர்வமாக தாக்கல் செய்த பதிலில் கூறியிருப்பதாவது:நாடு முழுவதும் பெண்களின் பாதுகாப்புக்கு, பல திட்டங்களை மத்திய உள்துறை அமைச்சகம் அமல்படுத்துகிறது. இதுவரை மாநிலங்கள் மற்றும் யூனியன் பிரதேசங்களுக்கு மத்திய அரசு ரூ.3856.70 கோடி அனுமதித்துள்ளது. இதில் ரூ.2282.59 கோடி இது வரை வழங்கப்பட்டுள்ளது. தமிழகத்துக்கு கடந்த 3 ஆண்டுகளில் ரூ. 461.16 கோடி ஒதுக்கப்பட்டு, ரூ.276.88 கோடி வழங்கப்பட்டுள்ளது.மக்கள் தொகை கணக்கெடுப்பு 2021, கொரோனா தொற்று காரணமாக, ஒத்திபோடப்பட்டது. இனி மேற்கொள்ளப்படும் மக்கள் தொகை கணக்கெடுப்பு முதல் டிஜிட்டல் மக்கள் தொகை கணக்கெடுப்பாக இருக்கும். தரவுகளை திரட்ட கைப்பேசி செயலி பயன்படுத்தப்படும். மக்கள் தொகை கணக்கெடுப்பு நடவடிக்கைகள் இணையதளம் மூலம் கண்காணிக்கப்படும்.ஜம்மு காஷ்மீரில் தீவிரவாத ஊடுருவல் மற்றும் தாக்குதல் சம்பவங்கள் கடந்த 2018ம் ஆண்டிலிருந்து கணிசமாக குறைந்துள்ளன. கடந்த 2018ம் ஆண்டு 143-ஆக இருந்த ஊடுருவல் சம்பவங்கள், இந்தாண்டில் கடந்த அக்டோபர் 31ம் தேதி வரை 28 சம்பவங்களாக உள்ளன. கடந்த 2018ம் ஆண்டு 417 ஆக இருந்த தீவிரவாத சம்பவங்களின் எண்ணிக்கை, இந்தாண்டு நவம்பர் 21ம் தேதி வரை 200-ஆக குறைந்துள்ளது. கடந்த ஆண்டு அக்டோபர் மாதம் தீவிரவாத தாக்குதலுக்கு, பாதுகாப்பு படையினர் மற்றும் ஜம்மு காஷ்மீர் போலீசார் 32 பேர் பலியாயினர். இந்தாண்டு அக்டோபர் மாதத்தில் இந்த எண்ணிக்கை 19 ஆக குறைந்தது. கடந்த 12 மாதத்தில் 14 தீவிரவாதிகள் கைது செய்யப்பட்டுள்ளனர், 165 தீவிரவாதிகள் கொல்லப்பட்டுள்ளனர்.
மேலும் விவரங்களுக்கு, இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1776818
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 190.50 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 19,637 ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 190.50 கோடிக்கும் அதிகமான  டோஸ்கள் செலுத்தப்பட்டுள்ளன. 2,37,09,334 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.06 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி நேற்று, அதாவது 10 ஏப்ரல் 2022 அன்று தொடங்கியது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.05% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.74 சதவீதமாக உள்ளது. கடந்த 24 மணி நேரத்தில் 3,044 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,25,63,949.
இந்தியாவில் கடந்த 24 மணி நேரத்தில் 2,288 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,84,843 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 84.15 கோடி . வாராந்திரத் தொற்று 0.79 சதவீதமாக உள்ளது. தினசரித் தொற்று விகிதம் 0.47 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1824020